આ થઈ વૃક્ષની અંકુરથી માંડીને વટવૃક્ષની વિકાસયાત્રા. વૃક્ષ વિષે બીજી પણ ઘણી બધી જાણવાલાયક વાતો છે જે તમને હજુ સુધી વૉટસઍપ કે ફેસબુક પર માણવા ન મળી હોય. કુદરતે આપણને આપેલી જુદી અદ્વિતીય ભેટમાં વૃક્ષને પહેલો નંબર આપવો જોઈએ. વનસ્પતિનો સૌ પ્રથમ ઉદ્ભવ દરિયામાં લીલ તરીકે થયો. કરોડો વર્ષની ઉત્ક્રાંતિ પછી એડેપ્ટેશન અને ઈવોલ્યુશનની થિયરી મુજબ વનસ્પતિ ધરતી પર આવી. ધરતી પર વનરાજી ખીલી ઊઠી. આમ પૃથ્વી પર વૃક્ષો ન હતાં ત્યારે ઓક્સિજનનું પ્રમાણ માત્ર બે ટકા હતું. ત્યાર બાદ વૃક્ષોને કારણે એકવીસ ટકા સુધી પહોંચી ગયું. મનુષ્ય અને અન્ય જીવને અનુકૂળ વાતાવરણ પેદા થયું. વૃક્ષ પાસેથી માનવ ઘણુ બધું શીખ્યો છે. માનવે ઘણુ બધંુ મેળવ્યું પણ છે. કરોડો વર્ષોના ઊથલપાથલથી દબાઈ ગયેલાં વૃક્ષોને કારણે ધરતીના પેટાળમાં ખનીજ તેલ બન્યું. લાકડાના મહેલ, સ્ટીમર, ઘર, ફર્નિચરથી માંડીને સ્મશાનમાં લાકડાંનો ઉપયોગ.